Yangi markazda tibbiy yordam sifati va qamrovi oshadi

15.01.2021
Prezident Shavkat Mirziyoyev yaqinda oʻzining Oliy Majlisga Murojaatnomasida joriy yilda oʻtkir buyrak yetishmovchiligi boʻlgan 5 mingdan ortiq bemor ilk bor bepul gemodializ xizmati bilan qamrab olinishi, buning uchun byudjetdan 140 milliard soʻm ajratilishini ta’kidlagan edi.
Davlatimiz rahbari bugun shu yoʻnalishdagi yangi majmua – Respublika ixtisoslashtirilgan nefrologiya va buyrak transplantatsiyasi ilmiy-amaliy tibbiyot markazidagi qurilish ishlari bilan tanishdi.
Yurtimizdagi tabiiy sharoit buyrak kasalliklarini keltirib chiqarish omillaridan biri. Masalan, oʻtgan yili surunkali buyrak kasalligi bilan 118 mingdan ziyod bemor dispanser kuzatuvida boʻlgan. Ularning 23 ming nafarida surunkali buyrak yetishmovchiligi boʻlgan, 5 mingdan ziyodi gemodializga muhtojlik sezgan. Bu kabi muammolar davolashning zamonaviy infratuzilmasini tashkil etish zaruratini qoʻyayotgan edi.
Poytaxtimizning Yunusobod tumanida qurilayotgan tibbiyot markazi shu boradagi ishlardan biridir. Bu joy ilgari Toshkent shahar nefrologiya shifoxonasi edi. Uning eskirgan binosida gemodializ olish uchun oʻrinlar soni ehtiyojdan bir necha baravar kam, aholiga sifatli nefrologiya yordami koʻrsatish imkoniyati ancha cheklangan edi.
Prezidentimizning 2018-yil 12-iyuldagi “O‘zbekiston Respublikasi aholisiga nefrologiya va gemodializ yordami koʻrsatish samaradorligini oshirish chora-tadbirlari toʻgʻrisida”gi qaroriga muvofiq, mazkur shifoxona negizida Respublika ixtisoslashtirilgan nefrologiya va buyrak transplantatsiyasi ilmiy-amaliy tibbiyot markazi tashkil etildi.
Bugungi kunda bu yerda ikkita yangi davolash korpusi barpo etilmoqda. Joriy yilda 3-4-korpuslar foydalanishga topshiriladi. Kelasi yili mavjud binolar ta’mirlanadi.
Shavkat Mirziyoyev qurilish jarayonini koʻzdan kechirdi.
- Yurtimizda nefrologiya rivojlanmagan. Ayniqsa, hududlarda klinikalar ham, mutaxassislar ham yetishmaydi. Koʻpchilik bemorlar shifoxonaga kasallikning oxirgi bosqichida kelyapti. Shuning uchun, avvalo, odamlarning bu boʻyicha bilimi, xabardorligini oshirish kerak. Qoraqalpogʻiston va viloyatlarda ham shifoxonalar tashkil etib, bu markaz bilan onlayn bogʻlash, tarmoqqa aylantirish, tizimli profilaktika ishlarini yoʻlga qoʻyish zarur, - dedi Prezident.
Hududlarda faoliyat yuritayotgan shifokorlarni ushbu markazda oʻqitib, malakasini oshirish, davolanish uchun moddiy imkoniyati yoʻq bemorlarni davlat himoyasiga olish boʻyicha koʻrsatmalar berildi.
Besh qavatli davolash korpusi 170 oʻringa moʻljallangan boʻlib, bu yerda transplantatsiya, reabilitatsiya, ekstrakorporal detoksikatsiya, buyrak autoimmun kasalliklari, intensiv nefrologiya kabi boʻlimlar, shuningdek, Nefrologiya, gemodializ va buyrak transplantatsiyasi kafedrasi, poliklinika, dorixona joylashadi. Barcha boʻlimlar yuqori texnologik tibbiy uskuna va jihozlar bilan ta’minlanadi.
Ikki qavatli yana bir binoda 60 ta kattalar va bolalar gemodializ joylari boʻladi. Ahamiyatlisi, markazda birinchi marotaba bolalar gemodializ xizmati yoʻlga qoʻyiladi.
Markazdagi qurilish-ta’mirlash ishlari natijasida bemorlarga tibbiy yordam koʻrsatish sifati va qamrovi oshadi. Ambulator va statsionar tartibda 100 dan ortiq tibbiy xizmatlar yoʻlga qoʻyiladi. Jumladan, yiliga 60 mingdan ortiq gemodializ muolajalari, shuningdek, buyrak koʻchirib oʻtkazish va boshqa yuqori texnologik amaliyotlar bajariladi.
Tibbiyot oliy oʻquv yurtlarining 7 ta kafedrasi shu yerda faoliyat yuritadi. Bu nefrologiya sohasida “ta’lim – amaliyot – ilm-fan” integratsiyasini ta’minlashga xizmat qiladi. Ilgʻor xorijiy tibbiyot markazlari bilan birgalikda yangi davolash texnologiyalari va standartlari ishlab chiqilib, amaliyotga joriy etiladi.
Shuningdek, mazkur muassasa boshqa ixtisoslashtirilgan tibbiyot markazlari, hududlardagi shifoxonalar bilan hamkorlikda aholini muntazam ravishda tibbiy koʻrikdan oʻtkazib boradi.
Kelgusida davlat-xususiy sheriklik asosida markazni tibbiyot klasteriga aylantirib, tibbiy xizmatlar eksportini rivojlantirish rejalashtirilgan.